Għandek bżonn (għal 6 porzjonijiet): 750g għaġin Lumaconi (gnocchi mill-kbar) Għall-mili: 500g irkotta Vażett jew 190g pesto tal-ħabaq Niskata melħ Niskata bżar Għaz-zalza: Basla, mqatta' rqiqa Tliet sinniet tewm imqatta' rqaq 400ml meraq tat-tadam (puree) 400g tadam imqatta' Mgħarfa sagħtar Mgħarfa riegnu Żewġ kuċċarini curry Kuċċarina mixed spice Mgħarfa kunserva 300ml ilma Kuċċarina żejt taż-żebbuġa 200ml besciamella jew krema friska Saħħan iż-żejt ġo kazzola. Żid il-basla u t-tewm. Żid is-sagħtar, il-curry u l-mixed spice. Ħawwad għal ftit minuti sakemm il-basla u t-tewm jirtabu. Żid it-tadam imqatta', il-meraq tat-tadam u l-ilma. Ħawwad sew u kif tkun ha tiftaħ tagħli, baxxi n-nar u ħalliha ttektek għal madwar 20 minuta. Sadanittant, ħallat l-irkotta, il-pesto, il-melħ u l-bżar ġo skutella kbira. Meta z-zalza tkun għaqdet ftit, ipprepara d-dixx jew dixxijiet li tkun se tuża. Ferra ftit miz-zalza ħamra fid-dixx tiegħek. Mhux wisq, kemm tgħatti l-qiegħ tad-dixx. Irranġa l-Lumaconi nej wiċċu 'l fuq fid-dixx tiegħek. Kemm jista' jkun tħallix spazju bejniethom. Imlihom b'madwar kuċċarina tat-taħlita tal-irkotta f'kull waħda. Tista' tagħmel saff wieħed jew tnejn skont il-fond tad-dixx tiegħek. Meta tkun imlejt il-Lumaconi kollha, ferra' z-zalza ħamra fil-wiċċ biex tgħattihom kollha, u roxx ir-riegnu fil-wiċċ. Imbagħad żid il-besciamella jew krema friska fil-wiċċ. M'għandekx għalfejn tgħatti d-dixx kollu biz-zalza bajda. Sajjar fil-forn għal madwar siegħa, jew sakemm tara li l-lumaconi sar b'ponta ta' sikkina u l-wiċċ ikun ħmar. L-ikla t-tajba! Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Jackie Busuttil Kontributriċi